AIŠKINAMASIS RAŠTAS

Dėl žemės mokesčio tarifų 2022 metams nustatymo

**1. Parengto tarybos sprendimo projekto tikslai ir uždaviniai**

Lietuvos Respublikos vietos savivaldos įstatymo 16 straipsnio 2 dalies 37 punktas reglamentuoja, kad Savivaldybės tarybos kompetencija - nustatyti mokesčių tarifus įstatymų nustatyta tvarka.

Lietuvos Respublikos žemės mokesčio įstatymo (toliau – Įstatymas) 6 straipsnio 2 dalis reglamentuoja, kad savivaldybės taryba iki einamojo mokestinio laikotarpio liepos 1 dienos nustato konkretų mokesčio tarifą, kuris galios savivaldybės teritorijoje kitą mokestinį laikotarpį. Įstatyme nustatyta, kad mokesčio tarifas – nuo 0,01 procento iki 4 procentų žemės mokestinės vertės.

Nuo 2018 m. žemės sklypų vidutinės rinkos vertės, naudojamos mokestinėms žemės vertėms apskaičiuoti, patvirtintos Nacionalinės žemės tarnybos prie Žemės ūkio ministerijos direktoriaus 2017 12 15 įsakymu Nr. 1P-692-(1.3 E.) „Dėl masinio žemės vertinimo dokumentų tvirtinimo", kurios galios 5 metus (2018, 2019, 2020, 2021 ir 2022 metais).

Masinis žemės vertinimas žemės mokestinėms vertėms apskaičiuoti atliekamas ne rečiau kaip kas 5 metai. Vidutine žemės rinkos verte gali būti laikoma ir žemės vertė, nustatyta atlikus individualų vertinimą.

 Savivaldybės taryboms yra suteikta teisė nustatyti vieną ar kelis konkrečius žemės mokesčio tarifus, kurie gali būti diferencijuojami atsižvelgiant į vieną ar kelis kriterijus:

1. pagrindinę žemės naudojimo paskirtį;

2. žemės sklypo naudojimo būdą;

3. žemės naudojimą ar nenaudojimą;

4. žemės sklypo dydį;

5. mokesčio mokėtojų kategorijas (dydį ar teisinę formą, ar socialinę padėtį);

6. žemės sklypo buvimo savivaldybės teritorijoje vietą.

Molėtų rajono savivaldybės administracija siūlo nustatyti 2022 metų žemės mokestį atsižvelgiant į pagrindinę žemės naudojimo paskirtį ir žemės naudojimo būdo kodą. Nenaudojamai ir apleistai žemei siūlomas 4,0 proc. žemės mokesčio tarifas.

Mokestis už žemę yra įskaitomas į savivaldybės, kurios teritorijoje yra žemė, biudžetą.

Žemės mokesčio tarifai patvirtinti 2021 metams keičiami, išskyrus padidintą mokesčio tarifą nenaudojamai, apleistai žemei (apleistos žemės ūkio naudmenos), kuris 2021 metais padidintas iki 4 procentų.

Žemės ūkio paskirties sklypams (paskirties kodas 610) suvienodinamas žemės mokesčio tarifas, nustatomas- 0,9 procento. Didžiausias dėl to pakėlimas yra mėgėjų sodų žemės sklypų ir sodininkų bendrijų bendrojo naudojimo žemės skypams (kodas 300) ir mėgėjų sodo žemės sklypams (kodas 328), - 50 proc. Tačiau žemės mokesčio priskaityta suma už šiuos žemės sklypus 2020 m. yra nedidelė- 2529 Eur., apmokestinti 41 sklypai.

Miškų ūkio (kodas 710), konservacinės (kodas 810), vandens ūkio (kodas 820) paskirties sklypų žemės mokesčio tarifai didinami 10 procentų. Gyvenamosios teritorijos (naudojimo būdo kodas 314), vienbučių ir dvibučių gyvenamųjų pastatų teritorijos (naudojimo būdo kodas 330), daugiabučių gyvenamųjų pastatų ir bendrabučių teritorijos (naudojimo būdo kodas 331) sklypų žemės mokesčio tarifai didinami 10 procentų.

25 proc. pakeliamas komercinės paskirties objektų teritorijos (naudojimo būdo kodas- 317).

Lentelėje pateikiama informacija apie pajamas iš žemės mokesčio, gautas į savivaldybės biudžetą:

|  |  |  |  |  |
| --- | --- | --- | --- | --- |
|   | 2017 m. | 2018 m. | 2019 m.  | 2020 m.  |
| Fizinių asmenų žemės mokestis | 227357,38 | 240168,77 | 296827,8 | 264645,5 |
| Juridinių asmenų žemės mokestis | 17073,23 | 16697,16 | 19510,21 | 13514,46 |
| Iš viso žemės mokesčio: | **244430,61** | **256865,93** | **316338** | **278160** |
| Žemės mokestisnuo bendros mokesčių sumos | 2,8 | 2,5 | 3,1 | 2,5 |

Sprendimo projektas parengtas vadovaujantis Žemės naudojimo būdų turinio aprašu, patvirtintu Lietuvos Respublikos žemės ūkio ir Lietuvos Respublikos aplinkos ministro 2005 m. sausio 20 d. įsakymu Nr. 3D-37/D1-40 „Dėl Žemės naudojimo būdų turinio aprašo patvirtinimo“, žemės sklypų pagrindinių naudojimo paskirčių ir naudojimo būdų klasifikatoriais patvirtintais Valstybinės įmonės Registrų centro 2013 m. vasario 25 d. direktoriaus įsakymu Nr. V-56 „Dėl klasifikatorių patvirtinimo“, Valstybinės mokesčių inspekcijos rekomendacijomis dėl žemės mokesčio tarifų nustatymo.

 Parengto sprendimo projekto tikslas – nustatyti žemės mokesčio tarifus 2022 metams.

 2. Siūlomos teisinio reguliavimo nuostatos:

 Šiuo sprendimu Molėtų rajono savivaldybės taryba nustato žemės mokesčio tarifus 2022 m. ir vėlesniems metams, jei žemės mokesčio tarifai nebus keičiami kitais metais. Sprendimas bus perduotas mokesčių administratoriui, Valstybinei mokesčių inspekcijai prie finansų ministerijos.

3. Laukiami rezultatai:

 Šiuo spendimu padidinti žemės mokesčio tarifai turėtų padidinti Moėtų rajono savivaldybės pajamas iš žemės mokesčio pajamų.

4. Lėšų poreikis ir jų šaltiniai:

Numatomas 48,7 tūkst. Eur. didesnis pajamų iš žemės mokesčio augimas.

5. Kiti sprendimui priimti reikalingi pagrindimai, skaičiavimai ar paaiškinimai.

2020 metais žemės mokesčio apskaičiavimo suvestiniai duomenys paskelbti internete adresu: <https://www.vmi.lt/evmi/zemes-mokestis2>.

Molėtų rajono savivaldybės fizinių ir juridinių asmenų apmokestinamųjų žemės sklypų plotai, vertės ir mokesčio sumos pagal žemės sklypų paskirtis, naudojimo būdą už 2020 metus pateikiami aiškinamojo rašto 1 priede.